ज्‍योतिषी की सलाह पर करते थे वाहन चोरी, पुलिस ने पकड़ा गैंग - Legend News
July 25, 2018 LegendNews 0 Comments ज्‍योतिषी, लखनऊ पुलिस, वाहन चोरी, सलाह
लखनऊ। ज्‍योतिषी और भविष्‍यवक्‍ता की कही गई बात पर अगर आप आंख मूंदकर विश्‍वास कर लेते हैं तो संभल जाएं। ज्‍योतिषियों के दावे सफलता की गारंटी नहीं होते हैं। यूपी की राजधानी लखनऊ में सक्रिय चोरों के एक गैंग को एक बेहद कटु अनुभव के बाद अब इसका अहसास हो रहा है। लखनऊ पुलिस ने कार और बाइक चुराने वाले इस गिरोह का भंडाफोड़ किया।
इस गिरोह की खास बात यह थी कि इसके सदस्‍य केवल शनिवार को चोरी करते थे। ऐसा वे ज्‍योतिषी की सलाह पर करते थे। ज्‍योतिषी ने आश्‍वासन दिया था कि चोरी करने के लिए शनिवार का दिन उनके लिए शुभ है। हालांकि चोरों के लिए शनिवार का दिन लकी साबित नहीं हुआ और वे पुलिस के हत्‍थे चढ़ गए।
पुलिस ने बताया कि तीन सदस्‍यीय इस गिरोह ने 50 से अधिक वाहनों की चोरी की थी। पुलिस ने पेपर मिल कॉलोनी में एक मस्जिद के पीछे छिपाई गई 13 बाइक बरामद की है। पुलिस ने जिन लोगों को गिरफ्तार किया है उनकी पहचान विपिन कुमार, संतोष कुमार, निकबुल हुसैन के रूप में की गई है। गिरोह के मास्‍टरमाइंड विपिन ने कुछ महीने पहले एक ज्‍योतिषि की सलाह पर अपना गैंग बनाया था।
पुलिस ने कहा, ‘बीकॉम पास विपिन कुमार बेरोजगार था। कुछ समय पहले वह एक ज्‍योतिषी से मिला। उसने सलाह दी कि अगर वह केवल शनिवार को चोरी करे तो उसका भविष्‍य अच्‍छा रहेगा।’ उन्‍होंने बताया कि ये लोग वाहनों के नंबर प्‍लेट बदलकर एक मध्‍यस्‍थ के जरिए बिहार में बेच देते थे।
← यश भारती पुरस्कार: पेंशन देने के लिए अखिलेश सरकार ने पलट दी थी संस्कृति विभाग की संस्तुति
मास्टरकार्ड के चेयरमैन ने की नोटबंदी और आधार की सराहना →